જોકે, ૧૯૨૫માં ગાદીએ બેઠેલા મહારાજા હરિ સિંહે પ્રજાવત્સલ, સેક્યુલર રાજવી તરીકે જે મહત્ત્વની ભૂમિકા ભજવી હતી, એ હરબંસ સિંહ, કર્ણ સિંહ અને આમોદ વર્ધનની ત્રિપુટી થકી આ ગ્રંથશ્રેણીમાં પ્રકાશમાં આણી છે. ડો. કર્ણ સિંહે ૧૯૪૯માં મહારાજાના પ્રતિનિધિ (રિજેન્ટ) તરીકે જમ્મુ-કાશ્મીરનો વહીવટ સંભાળ્યો અને મહારાજા તથા મહારાણી તારાદેવી પોતાના દિલના ટુકડા સમા ૧૮ વર્ષના યુવરાજ કર્ણ સિંહને જમ્મુ-કાશ્મીર ભણી વળાવીને મુંબઈની વાટ પકડી ત્યારે પણ મહારાજા ઈચ્છતા હતા કે યુવરાજ એ હોદ્દો ના સ્વીકારે.